CELEX: 62020TN0745
Language: da
Date: 2020-12-21 00:00:00
Title: Sag T-745/20: Sag anlagt den 21. december 2020 — Symphony Environmental Technologies og Symphony Environmental mod Parlamentet m.fl.

15.2.2021   
            
            
               DA
            
            
               Den Europæiske Unions Tidende
            
            
               C 53/54
            
         
      Sag anlagt den 21. december 2020 — Symphony Environmental Technologies og Symphony Environmental mod Parlamentet m.fl.
      (Sag T-745/20)
      (2021/C 53/70)
      Processprog: engelsk
      
         Parter
      
      
         Sagsøgere: Symphony Environmental Technologies plc (Borehamwood, Det Forenede Kongerige) og Symphony Environmental Ltd (Borehamwood) (ved solicitors G. Harvey og P. Selley, J. Holmes, QC og barrister J. Williams)
      
         Sagsøgte: Europa-Parlamentet, Rådet for Den Europæiske Union og Europa-Kommissionen
      
         Sagsøgernes påstande
      
      
                  —
               
               
                  Det fastslås, at de sagsøgte ifalder ansvar uden for kontraktforhold i henhold til artikel 340, stk. 2, TEUF og/eller artikel 41, stk. 3, i chartret om grundlæggende rettigheder for vedtagelsen af artikel 5 i og 15. betragtning til (for så vidt som disse bestemmelser finder anvendelse på oxo-bionedbrydelig plast) Europa-Parlamentets og Rådets direktiv (EU) 2019/904 af 5. juni 2019 om reduktion af visse plastprodukters miljøpåvirkning (1).
               
            
                  —
               
               
                  Som følge heraf tilpligtes de sagsøgte at betale sagsøgerne erstatning for den lidte skade, herunder enhver yderligere skade, som disse har lidt under sagen, og/eller forudsigelig skade, og at betale de skyldige renter, hvis beløb og sats fastlægges under nærværende sag.
               
            
                  —
               
               
                  Subsidiært tilpligtes parterne inden for en rimelig frist fra datoen for dommens afsigelse at meddele Retten størrelsen af den erstatning, som de er blevet enige om ved aftale, opgjort i tal, eller — i mangel af en sådan aftale — inden for samme periode at meddele Retten deres påstande opgjort i tal.
               
            
                  —
               
               
                  Under alle omstændigheder tilpligtes de sagsøgte at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgerne anført tre anbringender.
      
                  1.
               
               
                  Første anbringende om, at de sagsøgte ved deres adfærd i forbindelse med forberedelsen og vedtagelsen af forbuddet i artikel 5 har handlet ulovligt og tilsidesat deres forpligtelser uden for kontrakt over for sagsøgerne, hvilket skal erstattes i henhold til artikel 340 TEUF og/eller chartrets artikel 41. Sagsøgerne gør gældende, at vedtagelsen af forbuddet i artikel 5 er behæftet med procedurefejl, ulovlige tilsidesættelser af proportionalitetsprincippet og/eller er baseret på åbenbart urigtige skøn.
               
            
                  2.
               
               
                  Andet anbringende om, at sagsøgerne på grund af de sagsøgtes (individuelle eller kollektive) ulovlige adfærd har lidt og/eller sandsynligvis vil lide skade, herunder (a) tab af indtægt, (b) skade på deres omdømme og/eller (c) tab af virksomhedens værdi.
               
            
                  3.
               
               
                  Tredje anbringende om, at der er en tilstrækkelig årsagsforbindelse mellem de sagsøgtes (kollektive eller individuelle) ulovlige adfærd og den skade, som sagsøgerne har lidt og/eller sandsynligvis vil lide.
               
            
         (1)  EUT 2019, L 155, s. 1.